text: Et cil dient : "Comment qu'il aille,
   No don voulons avoir sans faille ;
   Car ce k'en couvent nous avés
   Créons bien que vous nous tenrés.
   Miex vorriens estre tout troi mort
   Que dou don nous feïssiez tort."
   Et dist li rois : "Je vous tenrai
   Couvent, puisque j'en couvent l'ai ;
   Car je ne vueil pas commencier
   À mentir, car trop lait mestier
   Y a, et cil qui le maintient
   À mauvaise teche se tient.
   Ne rois ne doit pas estre tés
   Que il soit de mentir restés.
   Et chascuns s'en doit bien tenir ;
   Car laide chose est de mentir."
   Quant cil l'oient, joie en ont grant
   Le roi en vont moult merciant.
  